前紀時行
作者：陳著
朝代：宋

paragraphs: 孟春朔日雷聲發，雷後兼旬雨不歇。
仲春之朔近春分，一夜風雪四山白。
豐歉氣候看春頭，乃今變異連兩月。
陰陽磅礴天地閒，自有常程更閉洩。
今此胡爲顛倒行，闔闔萬物失其節。
欲一出門泥濘深，巡檐問天天默默。
老農忽從何處來，謂見歲時記中說。
雞旦之雷雖非時，猶曰其占多黍稷。
今朝有雪却非宜，米價當踴民食缺。
吉者未幾凶者繼，所喜轉爲憂惙惙。
向來好事多不應，纔說乖證不可活。
黯然相對尚何言，但願所應在雷不在雪。